Vermeende stropers in wildtuin gevang | Netwerk24
23 April 2021 06:26
Veldwagters het Woensdag drie vermeende renosterstropers in die omgewing van Krokodilbrug in die Krugerwildtuin vasgetrek.
Luidens 'n verklaring van Sanparke is hulle in 'n teenstropingsoperasie aangekeer waarna veldwagters op 'n hoëkaliberjaggeweer, patrone en toerusting wat dikwels gebruik word in die onwettige jag van wilde diere beslag gelê het.
Die verdagtes se spore is vroegoggend opgemerk en 'n vastevlerkvliegtuig en helikopter is ingespan om na hulle te help soek. Nie lank hierna nie is die eerste verdagte aangekeer. Die ander twee verdagtes is later die dag vasgetrek.
Isaac Phaahla, woordvoerder van Sanparke, sê daar is die afgelope vyf dae agt vermeende stropers in die wildtuin gevang. Daar is ook op drie jaggewere, patrone en jaggereedskap beslag gelê.